মিসরে মুরসি সরকারকে উৎখাতের প্রতিক্রিয়া আরব বিশ্বে সব দেশে কম বেশি লক্ষ করা যাচ্ছে। যেসব দেশে বিক্ষোভ দেখানোর সুযোগ রয়েছে, সেসব দেশে মুরসির সমর্থনে ও গণহত্যার প্রতিবাদে বিক্ষোভ হয়েছে। তিউনিসিয়া, মরক্কো, জর্ডান, লেবানন, কুয়েতসহ আরব দেশগুলোতে ব্যাপক বিক্ষোভ হয়েছে। সৌদি আরবের প্রভাবশালী ধর্মীয় নেতারা দেশটির মিসর নীতির প্রকাশ্য সমালোচনা করছেন; যা অতীতে কখনই লক্ষ করা যায়নি। সৌদি আরবের ৫০ জনের বেশি ধর্মীয় নেতা মুরসিকে অপসারণ জঘন্য পাপাচার হিসেবে উল্লেখ করেন। এই অপসারণ মিসরের জনগণের বিরুদ্ধে একটি উদ্যোগ হিসেবে উল্লেখ করা হয়। অন্য দিকে সেনাবাহিনীর সমর্থনে বাদশাহর বিবৃতির সমালোচনা করেছেন হাজার হাজার সৌদি নাগরিক। সৌদি নাগরিকেরা টুইটার বার্তায় ‘বাদশাহর বিবৃতি আমাদের প্রতিনিধিত্ব করে না। আমি মিসরের জনগণের সাথে আছি’ এমন অনেক বার্তা দিয়েছেন।